महाराष्ट्र में सीमेंट महंगा, उत्तर भारत में भी बढ़ेंगे दाम  
उत्तर भारत में भी सीमेंट के दाम जल्द बढ़ सकते हैं। हालांकि दक्षिण और पूर्व के बाजारों में मूल्यवृद्धि की संभावना कम है।
महाराष्ट्र में सीमेंट के दाम 10 रुपये प्रति 50 किलो बढ़ गए हैं। मांग में आई तेजी के मद्देनजर सीमेंट कंपनियों ने यह कदम उठाया है। उद्योग के अधिकारियों का मानना है कि उत्तर भारत में भी सीमेंट के दाम जल्द बढ़ सकते हैं। हालांकि दक्षिण और पूर्व के बाजारों में मूल्यवृद्धि की संभावना कम है।  उद्योग के एक अधिकारी ने कहा, मुंबई और महाराष्ट्र में सीमेंट के दाम औसतन 10 रुपये प्रति 50 किलो के बैग बढ़े है। उत्तरी क्षेत्र में भी जल्द सीमेंट महंगा हो सकता है। मुंबई में सीमेंट का खुदरा दाम अब 250 रुपये प्रति बैग (50 किलो) हो गया है। दिल्ली में यह 210 रुपये, चेन्नई में 255 रुपये और कोलकाता में 240 रुपये प्रति बैग चल रहा है।  उत्तर भारत की प्रमुख कंपनी श्री सीमेंट ने कहा कि उसने अभी कीमतों में वृद्धि नहीं की है। हालांकि, कंपनी का मानना है कि आगामी दिनों में सीमेंट महंगा हो सकता है।